HR Službeni list Europske unije C 305/30

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 305/14)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„MARRONI DEL MONFENERA”

EU br.: PGI-IT-02282 – 19.1.2017.

ZOI ( ) ZOZP ( X ) ZTS ( )

1. Skupina koja podnosi zahtjev i legitimni interes

Associazione Produttori Marroni Della Marca Trevigiana Piazza Case Rosse 14 31040 Onigo di Pederobba (TV) ITALIJA Adresa e-pošte : marronimonfenera.igp@pec.it info@asso-marronimonfenera-igp.it

Udruga Produttori Marroni della Marca Trevigiana ovlaštena je podnijeti zahtjev za izmjenu u skladu s člankom 13. stavkom 1. dekreta br. 12511 talijanskog Ministarstva poljoprivredne, prehrambene i šumarske politike od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☒ Opis proizvoda — ☐ Dokaz o podrijetlu — ☐ Metoda proizvodnje — ☐ Povezanost — ☒ Označivanje — ☒ Ostalo [Pakiranje]

4. Vrsta izmjene

— ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, a koja ne zahtijeva izmjenu objavljenog jedinstvenog dokumenta. — ☒ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, a koja zahtijeva izmjenu objavljenog jedinstvenog dokumenta. — ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, za koju nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se može smatrati manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena/izmjene

Opis proizvoda

Dva stavka članka 2. specifikacije

1. „Plod: u najvećoj mjeri jajolika oblika, uz blago naglašen vrh. Jedna je bočna strana uvelike ravna, dok je druga izrazito ispupčena; broj plodova po kg: najviše 90. […] Oznaka ZOZP smije se koristiti za plodove kategorija Ekstra (promjer ploda veći je od 3 cm; najviše 4 % masenog udjela plodova čiji su endokarp napali insekti; najviše 3 % masenog udjela plodova s oštećenjem perikarpa) i I. (promjer ploda između 2,8 i 3 cm; najviše 6 % masenog udjela plodova čiji su endokarp napali insekti; najviše 5 % masenog udjela plodova s pukotinama na perikarpu).” i točka 3.2. jedinstvenog dokumenta

2. „Plod: u najvećoj mjeri jajolika oblika, uz blago naglašen vrh, jedna je bočna strana uvelike ravna, dok je druga izrazito ispupčena; broj plodova po kg: najviše 90. […] Oznaka ZOZP smije se koristiti za plodove kategorija Ekstra (promjer ploda veći je od 3 cm; najviše 4 % masenog udjela plodova čiji su endokarp napali insekti; najviše 3 % masenog udjela plodova s oštećenjem perikarpa) i I. (promjer ploda između 2,8 i 3 cm; najviše 6 % masenog udjela plodova čiji su endokarp napali insekti; najviše 5 % masenog udjela plodova s pukotinama na perikarpu).” mijenjaju se kako slijedi: „plod: u najvećoj mjeri jajolika oblika, uz blago naglašen vrh. Jedna je bočna strana uvelike ravna, dok je druga izrazito ispupčena. Broj plodova po kg: najviše 120. […] Oznaka ZOZP smije se koristiti za plodove kategorija Ekstra (promjer ploda veći je od 3 cm; najviše 4 % masenog udjela plodova čiji su endokarp napali insekti; najviše 3 % masenog udjela plodova s pukotinama na perikarpu), I. (promjer ploda između 2,8 i 3 cm; najviše 6 % masenog udjela plodova čiji su endokarp napali insekti; najviše 5 % masenog udjela plodova s pukotinama na perikarpu) i II. (promjer ploda između 2,6 i 2,8 cm; najviše 6 % masenog udjela plodova čiji su endokarp napali insekti; najviše 5 % masenog udjela plodova s pukotinama na perikarpu).” Obrazloženje: Izmjene iz točaka 1. i 2. potrebne su zbog smanjenja promjera plodova, a u skladu s tim i povećanja broja plodova po kilogramu proizvoda. Budući da je utvrđeno kako je posljednjih nekoliko ljeta bilo izrazito suho vrijeme, a što je ujedno dovelo do proizvodnje manjih plodova, postala je neophodna prodaja kestena manjeg promjera pod nazivom ZOZP-a. Osim toga, valja ukazati na ispravak nedosljednosti u pogledu opisa proizvoda u jedinstvenom dokumentu u odnosu na navedeno u specifikaciji. S obzirom na to da se radi o prirodnom proizvodu, nemoguće je jamčiti savršeno pravilan oblik, a tekst: „plod: u najvećoj mjeri jajolika oblika”, koji je već predviđen proizvodnom specifikacijom, usklađen je u jedinstvenom dokumentu. Na ostale značajke navedene u članku 2. i točki 3.2. jedinstvenog dokumenta ne utječu ni oblik ni veličina ploda, čije kvalitativne značajke ostaju netaknute. Zbog toga je ocijenjeno da se izmjena može smatrati manjom izmjenom u skladu s člankom 53. stavkom 2. točkama (a) do (e) Uredbe (EU) br. 1151/2012.

Označivanje i pakiranje

Članak 8. specifikacije – točke 3.6. i 3.7. jedinstvenog dokumenta

3. „Proizvod se pakira u posebne mrežaste vrećice namijenjene držanju hrane čiji se gornji dio pečati vrućim lijepljenjem ili šivanjem.” mijenja se kako slijedi: „Proizvod se pakira u posebne mrežaste vrećice namijenjene držanju hrane ili u posude prilagođene držanju hrane, raznih veličina i izrađene od različitih materijala. Sve vrste ambalaže moraju biti zapečaćene na način da je nemoguće izvaditi plodove bez kidanja pečata.”

4. „Proizvod se stavlja na tržište u mrežici za hranu, u pakiranjima od 1, 2, 3 (vruće lijepljenje), 5 i 10 kg (šivanje).” mijenja se kako slijedi: „Zapremnina ambalaže može biti 0,5, 1, 2, 3, 5, 10 i 25 kg.” Obrazloženje: Izmjene iz točaka 3. i 4. proizlaze iz potrebe za izbjegavanjem ograničenja svojstava ambalaže koja se može razlikovati ovisno o raspoloživosti materijala korištenih za ambalažu (primjerice, danas sustav vrućeg lijepljenja više nije dostupan na talijanskom tržištu) te o mogućnosti da se u budućnosti počnu koristiti drugi materijali, primjerice, ako se pojave novi oblici ambalaže od materijala prihvatljivijih za okoliš. Izmjena se odnosi isključivo na oblike pakiranja i masu ambalaže; zbog toga je ocijenjeno da se može smatrati manjom izmjenom u skladu s člankom 53. stavkom 2. točkama (a) do (e) Uredbe (EU) br. 1151/2012.

5. Točka: „— komercijalna kategorija kojoj proizvod pripada, Ekstra ili I.;” mijenja se kako slijedi: „— komercijalna kategorija kojoj proizvod pripada, Ekstra, I. ili II.;” Dodaje se kategorija II. Izmjena predstavlja logičnu prilagodbu izmjeni iz točaka 1. i 2. i odnosi se isključivo na označivanje proizvoda; zbog toga je ocijenjeno da se može smatrati manjom izmjenom u skladu s člankom 53. stavkom 2. točkama (a) do (e) Uredbe (EU) br. 1151/2012.

JEDINSTVENI DOKUMENT

„MARRONI DEL MONFENERA”

EU br.: PGI-IT-02282 – 19.1.2017.

ZOI ( ) ZOZP ( X )

1. Naziv

„Marroni del Monfenera”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: Voće, povrće i žitarice, u prirodnom stanju ili prerađeno.

3.2. Opis proizvoda na koji se odnosi naziv iz točke 1.

„Marroni del Monfenera” plodovi su u svježem obliku dobiveni od lokalnog ekotipa stabla vrste Castanea sativa Mill. var. sativa. U vrijeme stavljanja na tržište moraju imati sljedeće karakteristike: sjemenka: jedna po plodu, najčešće glatka ili blago gruba; meso: svijetle boje lješnjaka koja vuče prema slamnato žutoj boji, tjestaste/brašnaste strukture slatka i ugodna okusa; ovojnica: boje lješnjaka, vlaknaste i otporne pelikularne strukture, lagano prodire u sjemenku; perikarp: sjajne boje kestena s tamnijim prugama koje se protežu u okomitom smjeru, žilave i otporne strukture; maljava površina završava dlakavim čuperkom; hilum: u najvećoj mjeri jajolika oblika, jasnije boje perikarpa s više ili manje izraženim prugama koje se pružaju od sredine prema rubu bez prelaska na bočne strane; plod: u najvećoj mjeri jajolika oblika, uz blago naglašen vrh, jedna je bočna strana uvelike ravna, dok je druga izrazito ispupčena. Broj plodova po kg: najviše 120. Kupula sadržava najviše tri ploda.

Oznaka ZOZP smije se koristiti za plodove kategorija Ekstra (promjer ploda veći je od 3 cm; najviše 4 % masenog udjela plodova čiji su endokarp napali insekti; najviše 3 % masenog udjela plodova s pukotinama na perikarpu), I. (promjer ploda između 2,8 i 3 cm; najviše 6 % masenog udjela plodova čiji su endokarp napali insekti; najviše 5 % masenog udjela plodova s pukotinama na perikarpu) i II. (promjer ploda između 2,6 i 2,8 cm; najviše 6 % masenog udjela plodova čiji su endokarp napali insekti; najviše 5 % masenog udjela plodova s pukotinama na perikarpu).

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Berba, razvrstavanje, čišćenje, određivanje veličine i curatura obavezno se provode u zemljopisnom području proizvodnje. Proizvod koje nije stavljen na tržište u roku od 48 sati od berbe podvrgava se postupku curatura. Taj se postupak sastoji od uranjanja kestena „Marroni del Monfenera” u vodu sobne temperature tijekom najviše 9 dana. Nakon toga se „Marroni del Monfenera” vade iz vode i suše u stroju namijenjenom za tu svrhu. Taj korak omogućuje čuvanje proizvoda u svježem stanju tijekom najviše 3 mjeseca. Taj se korak mora provesti u roku od nekoliko sati nakon berbe radi sprečavanja pojave postupka zrenja tijekom prijevoza, osobito u godinama kada je berba provedena tijekom kišnih razdoblja ili na visokim temperaturama.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Proizvod se pakira u posebne mrežaste vrećice namijenjene držanju hrane ili u posude prilagođene držanju hrane, raznih veličina i izrađene od različitih materijala. Sve vrste ambalaže moraju biti zapečaćene na način da je nemoguće izvaditi plodove bez kidanja pečata. Zapremnina ambalaže može biti 0,5, 1, 2, 3, 5, 10 i 25 kg.

Proizvod se ne smije stavljati na tržište prije 15. rujna svake godine.

3.6. Posebna pravila za označivanje proizvoda na koji se odnosi registrirani naziv

Osim grafičkog simbola Zajednice i s njime povezanih navoda te zakonski propisanih podataka, na etiketi ambalaže obavezno mora biti navedeno sljedeće: naziv „Marroni del Monfenera” iza kojeg stoji oznaka ZOZP (zaštićena oznaka zemljopisnog podrijetla), ispisano slovima većima od svih ostalih oznaka na etiketi te naziv, tvrtka i adresa postrojenja u kojem je provedeno pakiranje, komercijalna kategorija kojoj proizvod pripada (Ekstra ili I., II.) te prvotna bruto masa.

Logotip čine dva koncentrična ovala unutar kojih su prikazani brežuljci u podnožju masiva Grappa. Ravnicu dijeli rijeka Piave koja se proteže kroz središte i dijeli logotip na dva asimetrična dijela. S desne i lijeve strane korita rijeke nalazi se po jedno stablo kestena puno plodova. Na dva lista nalaze se dvije kupule i deset plodova koji lagano prelaze ovalni okvir na lijevoj strani.

4. Sažeta definicija zemljopisnog područja

Zemljopisno područje kestena „Marroni del Monfenera” obuhvaća teritorije sljedećih općina pokrajine Treviso: Borso del Grappa, Crespano del Grappa, Paderno del Grappa, Possagno, Cavaso del Tomba, Pederobba, San Zenone degli Ezzelini, Fonte, Asolo, Maser, Castelcucco, Monfumo, Cornuda, Montebelluna, Caerano di San Marco, Crocetta del Montello, Volpago del Montello, Giavera del Montello, Nervesa della Battaglia.

5. Povezanost sa zemljopisnim područjem

Većina područja na kojima se uzgajaju „Marroni del Monfenera” pripada kategoriji br. 21 zemljovida talijanskih tala (Carta dei Suoli d’Italia): „smeđa kisela tla, smeđa isprana tla, smeđa tla i litosoli”. Radi se o kategoriji koja je u toj regiji prisutna isključivo na desnoj obali rijeke Piave te uzduž elevacijskog pojasa koji se nalazi u podnožju planina i zauzima veliki dio zemljopisnog područja proizvodnje. Ta vrsta tla odlikuje se reaktivnošću u rasponu od kisele do izrazito kisele, slabom zasićenosti tla bazama i povišenom stopom mineralizacije organskih tvari. Klima je niža podalpska, izrazito vlažna, a na nju utječu izrazito strmi predalpski obronci okrenuti prema jugu. S obzirom na takvu konfiguraciju i izloženost, zračne se mase podižu iz ravnice i uzrokuju obilne padaline, dok su proljetni mrazovi ograničeni, a kišnica brzo otječe. Ta prirodna ravnoteža čini tla i sredinu izrazito povoljnima za uzgoj „Marroni del Monfenera”.

Značajke koje čine zaštićenu oznaku zemljopisnog podrijetla „Marroni del Monfenera” jedinstvenom te prema kojima se ona razlikuje od drugih proizvoda iste kategorije jesu izrazito slatki okus mesa, ujednačena i kompaktna struktura ploda i njegova tjestasta/brašnasta konzistencija. Te značajke, osobito okus, proizlaze iz prosječnog kemijskog sastava svojstvenog proizvodu „Marroni del Monfenera”. Usporedba s vrijednostima kemijskog sastava kestena koje računa INRAN (Istituto Nazionale di Ricerca per gli Alimenti e la Nutrizione [Nacionalni istraživački institut za hranu i prehranu]) otkriva da „Marroni del Monfenera” sadržavaju veću količinu ugljikohidrata, masti i kalija te manji udio natrija.

Kemijski sastav plodova, a prema tome i njihova kvaliteta, povezan je s činjenicom da stablo kestena, koji je acidofilna biljka, unutar područja uzgoja kestena „Marroni del Monfenera” uživa prednosti uvelike kiselih tla podnožja planine, čija je reaktivnost potpuno različita od one susjednih tala te koja nisu prisutna ni u kojem drugom području koje se nalazi u podnožju planina u pokrajini Treviso. To dovodi do veće količine kalija i manje količine natrija u kestenima „Marroni del Monfenera” u odnosu na ostale kestene, kako proizlazi iz usporedbe vrijednosti kemijskog sastava dvaju proizvoda koje se u slučaju ostalih kestena temelje na izračunima INRAN-a. Kvaliteta plodova također proizlazi iz činjenice da stablo kestena dobro uspijeva zbog obilnih prosječnih godišnjih padalina, koje omogućuju ispiranje baza tala, čuvajući pritom njihovu kiselost; osim toga, konfiguracija i izloženost pojasa koji se nalazi u podnožju planina značajno smanjuju proljetne mrazove, na koje je stablo osobito osjetljivo.

Osim tih važnih okolišnih čimbenika, ljudski čimbenik također ima ulogu od temeljne važnosti. Uzgoj kestena „Marroni del Monfenera” seže u srednji vijek, kako to potvrđuje dokument iz 1351. kojim je uređena raspodjela berbe između glava lokalnih obitelji. Zaštita stabla kestena u području proizvodnje kestena „Marroni del Monfenera” potvrđena je i bilježničkim izvorima iz idućih stoljeća, u kojima su zabilježene pritužbe podnesene nadležnim tijelima zbog nezakonitog rušenja stabala kestena ili prisutnosti životinja koje su na ispaši izvan sezone, čime ugrožavaju berbu kestena. Tradicija uzgoja zadržana je do naših dana, osobito zahvaljujući pojavi brojnih događaja među kojima je izložbeni sajam „Marroni del Monfenera” pokrenut 1970. Važnost kestena „Marroni del Monfenera” za lokalno gospodarstvo i njegov ugled potvrđeni su brojnim događajima koji se organiziraju svake godine. Nadalje, povodom tridesete obljetnice izložbenog sajma „Marroni del Monfenera” općina Pederobba, koja je domaćin događaja, izdala je seriju razglednica i poseban poštanski žig.

Upućivanje na objavu specifikacije

(članak 6. stavak 1. drugi podstavak ove Uredbe)

Ministarstvo je pokrenulo nacionalni postupak prigovora uz objavu prijedloga za priznavanje ZOZP-a „Marroni del Monfenera” u Službenom listu Talijanske Republike br. 256 od 2. studenoga 2016.

Pročišćeni tekst specifikacije dostupan je na sljedećim internetskim stranicama: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it), klikom na „Prodotti DOP e IGP” (Proizvodi ZOI i ZOZP) (u gornjem desnom kutu zaslona) i zatim na „Prodotti DOP, IGP e STG” (Proizvodi ZOI, ZOZP i ZTS) (na lijevoj strani zaslona) te naposljetku na „Disciplinari di Produzione all’esame dell’UE” (Specifikacije podnesene na razmatranje Europskoj uniji).

(1) SL L 179, 19.6.2014., str. 17.

(2) SL L 343, 14.12.2012., str. 1.